1813. októberében Napóleon vereséget szenvedett a lipcsei csatában és a francia csapatok egész Európából visszavonultak hazájukba. Az 1810-ben annektált Hollandiát is elhagyták a megszállók és a keletkező hatalmi űrben az orániai párt és több batáviai politikus 1813 novemberében ideiglenes kormányt hoztak létre. Bár a kormánytagok közül többen 18 évvel korábban tevékeny részt vállaltak V. Vilmos elűzésében, mindannyian elfogadták, hogy az új rendszer vezetője Vilmos lesz. Abban is egység volt, hogy az ország számára kedvezőbb, ha maguk hozzák létre a független holland államot, mint ha a nagyhatalmak teszik azt saját érdekeik mentén.